**Martin Gregor**, pôvodným menom **Martin** **Guttmann** (\* 14. november 1906, Trnava – † 29. jún 1982, Bratislava) bol slovenský herec. Martin Gregor bol predovšetkým divadelný herec, jedna zo zakladajúcich osobností slovenského profesionálneho divadelníctva. Popri účinkovaní v Slovenskom národnom divadle pôsobil aj v rozhlase, televízii a vo filme.

Život
-----

Narodil sa v roku 1906 ako Martin Guttman, bol židovského pôvodu. Jeho otec Žigmund Guttman, pôvodom klampiar, ušiel s cirkusom a živil sa ako hudobný klaun. Martin Gregor v roku 1923 absolvoval priemyslovku a do roku 1931 pracoval ako sústružník v trnavskom *Coburgu*, no po otvorení Hudobno-dramatickej akadémie v Bratislave, sa rozhodol študovať herectvo. Do Slovenského národného divadla sa dostal už v sezóne 1932/1933 ako študent druhého ročníka. Už prvé postavy Martina Gregora odhalili jeho talent pre komediálne úlohy, stvárnil Pištu v *Dobrodružstve pri obžinkoch*, Osipa v *Revízorovi*, Jelenfyho v *Inkognite*, či Raspľujeva v hre *Krečinskij sa žení*. Svojimi komediantskými výstupmi zabával okolie už v detstve a neskôr začal pôsobiť v niekoľkých ochotníckych súboroch.

V rokoch 1932-1940 bol členom Činohry Slovenského národného divadla. V roku 1940 ho pre jeho židovský pôvod prepustili. Vtedy sa stretol so svojou budúcou manželkou Magdou, ktorú zasa kvôli jej pôvodu prepustili z baletného súboru Slovenského národného divadla. Vzali sa v roku 1942. V neľahkom období pomáhali manželom priatelia, Martin Gregor tajne prekladal pre rozhlas, viackrát bol zatknutý, no vďaka svojej popularite a neústupčivosti manželky vždy prepustený. Po potlačení Slovenského národného povstania v septembri 1944 boli Židia odvezení do koncentračných táborov. Martin Gregor sa postupne dostal až do štyroch koncentračných táborov: (Osvienčim, Rydultow, a Gusen), rovnako ako jeho manželka. Znovu sa stretli po oslobodení v roku 1945.

Po skončení vojny sa manželia znovu vrátili do Bratislavy, aj do Slovenského národného divadla kde sa stal opäť členom (v rokoch 1948-1952 riaditeľom, v rokoch 1967-1970 šéfom činohry), ako aj spoluzakladateľmi Novej scény. K ďalším veľkým činoherným postavám patrili okrem iných úloha Fiodora v *Bratoch Karamazovovcoch*, Augusta v hre *Dvaja*, či mešťanostu v *Revízorovi*. Zahral si tiež vo filme *Vlčie diery* a *Boj sa začne zajtra*. Pravidelne vystupoval aj v rozhlase.

V 50. rokoch ho obvinili z oportunizmu, kozmopolitizmu a kariérizmu. Bol zbavený všetkých funkcií a aj s manželkou ho prepustili z divadla. Napokon sa uchytil v rozhlase a do divadla sa vrátil až po dvoch rokoch. Znovu sa mu podarilo zaradiť medzi najobľúbenejších hercov na scéne a okrem komediálnych úloh bol obsadzovaný aj do tragických postáv Aristida v *Tanci nad plačom*, Jourdaina v hre *Meštiak šľachticom*, Varazina v *Tarelkinovej smrti*. Začal pôsobiť ako pedagóg na Vysokej škole múzických umení, predstavil sa na filmovom plátne, diváci ho mohli vidieť vo filmoch *Výlet po Dunaji*, *Statočný zlodej*, *Transport z raja*, *Jánošík*, *Obchod na korze* a *Dni zrady*. Neskôr sa stal šéfom činohry Slovenského národného divadla. 
Ďalšie životné a pracovné problémy prišli s rokom 1968, kedy herec uvažoval aj o emigrácii. Nakoniec sa rozhodol ostať, aj napriek tomu, že bol čoskoro zbavený všetkých funkcií a mal zákaz vycestovať. Ostalo mu však divadlo a divákom sa predviedol v úlohách Vengeroviča v *Platonovovi*, Apuška v *Krásnej neznámej*, či ako Kenotaf vo *Fatamorgáne*. Najúspešnejšou postavou z tohto obdobia bol rola Willieho Clarka v Simonových *Zlatých chlapcoch*. V trpkej komédii zo života starnúcich kabaretiérov sa predstavil spolu s Ladislavom Chudíkom. Hrali ju viac ako dvestopäťdesiatkrát. V divadle, v rozhlase a v televízii si Martin Gregor zahral v *Zenovom vedomí*, *Americkej tragédii*, v *Článku na prvú stranu*, či *Jubelových deťoch*. Jeden herecký sen sa však Martinovi Gregorovi nikdy nesplnil, nezahral si Shylocka zo Shakespearovho *Kupca benátskeho*.

V rokoch 1952-1954 bol režisérom bratislavského rozhlasu a podieľal sa na založení Rozhlasového hereckého súboru. V rokoch 1961-1969 bol predsedom ZSDU. Za 50 rokov vytvoril Martin Gregor 190 postáv na javisku a mnoho ďalších v rozhlase, filme a televízii (napr. *Zaprášené histórie* - 1971, *Americká tragédia* - 1976). Úspešne nahovoril postavu *Lietajúceho strýka Fedora* v belgickom večerníčku Tip a Tap.

Filmografia
-----------

* 1948: Vlčie diery (*MUDr. Steiner*)
* 1949: Katka (*riaditeľ*)
* 1951: Boj sa skončí zajtra (*staviteľ Antoš*)
* 1952: Mladé srdcia (*ing. Hanes*)
* 1958: Statočný zlodej (*Rohatý*)
* 1961: Smrť sa volá Engelchelchen (TV film)
* 1962: Transport z ráje (*Geron*)
* 1962: Výlet pod Dunaji (*Buja Lobog*)
* 1962-63: **Jánošík I-II** (*gróf Dolinayi*)
* 1963: Ivanov (*Lebedev*)
* 1964: Archimedov zákon (*Pedro Goméz*)
* 1964: Dom v Kaprovej ulici [Das Haus in der Karpengasse], SRN, r. Kurt Hoffmann (*Lederer*)
* 1964: Dundo a tí druhí / (*Dundo*), TV inscenácia
* 1965: Námestie svätej Alžbety (*Samko Weimann*)
* 1965: **Obchod na korze** (*holič Katz*)
* 1966: Vrah zo záhrobia (*Burian*)
* 1966: Drotár / (*Maušl*), TV inscenácia
* 1967: Zmluva s diablom (*Pavelka*)
* 1968: Niet inej cesty (*minister*)
* 1968: Úsmev Mony Lízy / (*doktor Libbard*), TV inscenácia
* 1970: Don Quijote zvádza boj / (*Suvorin*), TV inscenácia
* 1971: Páni sa zabávajú (*Taušer*)
* 1971: Zaprášené histórie / 7 (TV film)
* 1971: Na džentrickom plese / (*Ghyllányi*)
* 1972: Večne mladá história / (*komorník Ivan*), TV adaptácia
* 1973: Kaucia / (*dr. Fuller*), TV hra
* 1973: Monna Vanna / (*Marco Colnna*), TV inscenácia
* 1973: Dni zrady I. II. (*Daladier*)
* 1973: Očovské pastorále (*sudca*)
* 1974: Netrpezlivosť srdca (*Lajos Kékesfalvy*), TV inscenácia
* 1974: Tajný agent (*Benditch*), TV inscenácia
* 1975: Tridsaťdeväť stupňov v tieni, TV seriál, 3. diel
* 1975: Zamilovaný lev (*Jesse*), TV inscenácia
* 1976: Hlas toho tretieho (*profesor*), TV inscenácia
* 1976: Sluha dvoch pánov (*kupec Daniel Polónyi*), TV divadelné predstavenie
* 1976: Zenovo vedomie (*Giovani Malfenti*), TV inscenácia
* 1978: Článok na prvú stranu (*Condon*), TV inscenácia
* 1978: Inkognito, TV inscenácia
* 1978: Muž z Manassasu (*Ben Croft*), TV adaptácia
* 1978: Viťúzi (*Šmejkal*), TV divadelné predstavenie
* 1979: Jennie Gerhardtová, TV film
* 1979: Sesternica Beta (*maršal Hulot*), TV inscenácia
* 1980: Človek nikdy nevie (*Walter*)
* 1980: Jubelove deti (*Jubel Watson*), TV inscenácia

Literatúra
----------

* zoznam literatúry nie je úplný
* Magda Gregorová: *Môj komediant*, Slovenský spisovateľ, Bratislava 1986
* Magda Gregorová: *Môj komediant a ja*, Vydavateľstvo spolku slovenských spisovateľov, Bratislava 1996, ISBN 80-88735-45-9

Externé odkazy
--------------

* Záznam o narodení v matrike židovskej náboženskej obce záznam číslo 4 - Trnava
* Osobnosti.sk - Martin Gregor
* FDb.cz - Martin Gregor (po česky)
* ČSFD.cz - Martin Gregor Archivované 2008-12-21 na Wayback Machine (po česky)
* IMDb.com - Martin Gregor (po anglicky)

Autoritné údaje: * ISNI: 0000000055636701
* LCCN: n86094747
* NK ČR: xx0089613
* SNK: 168312
* VIAF: 11329022
* WorldCat: lccn-n86094747